erhwenkuo/poetry-chinese-zhtw huggingface dataset:
哨遍
作者：陳（宋）

多病倦遊，在家又貧，畢竟如何是。十萬錢，騎鶴更揚州，是人間幾曾有底。算一生，大都能消幾屐，勞神到老成何事。趁齒落已雙，髮絲在兩，歸尋閒裡滋味。不見青雲路有危機。金縷歌聲，漸變成悲。待思大東門，憶鶴華亭，悔之晚矣。休，歸去來兮，北山幸有閒田地。地瘠宜瓜菜，引泉鑿成方沚。這仲子蔬園，三公不換，況東陵自來瓜美。間走馬溪頭，倚闌垂釣，解衣自濯清泚。釀山泉、時復一中之。琴橫膝。古淡無弦有音徽。送歸鴻、暮雲千里。蓬萊自古無路，玄圃何時到，只消曲幾蒲團，鎮日閒廬打眭。這乾坤日月，更遠遊、問他王子。
瑞龍吟
作者：方千里（宋）

樓前路。愁對萬點風花，數行煙樹。依依斜日紅收，暮山翠接，平蕪盡處。小留佇。還是畫欄憑暖，半扃朱戶。簾櫳盡日無人，消凝悵望，時時自語。堪恨行雲難系，賦情楊柳，徘徊猶舞。追想向來歡娛，懷抱非故。題紅寄綠，魂斷江南句。何時見、輕衫霧唾，芳茵蓮步。燕子西飛去。為人試道，相思悶緒。空有腸千縷。清淚滿，斑斑多於春雨。忍看鬢髮，密堆飛絮。
瑣窗寒
作者：方千里（宋）

燕子池塘，黃鸝院落，海棠庭戶。東君暗許，借與輕風柔雨。奈春光困人正濃，畫欄小立慵無語。念冶遊時節，融怡天氣，異鄉愁旅。朝暮。凝情處。嘆聚散悲歡，歲常十五。連飛並羽，未抵鴛朋鳳侶。算章臺、楊柳尚存，楚娥鬢影依舊否。再相逢、拼解雕鞍，燕樂同杯俎。
風流子
作者：方千里（宋）

春色遍橫塘。年華巧、過雨溼殘陽。正一帶翠搖，嫩莎平野，萬枝紅滴，繁杏低牆。惱人是，燕飛盤軟舞，鶯語咽輕簧。還憶舊遊，禁菸寒食，共追清賞，曲水流觴。回思歡娛處，人空老，花影尚佔西廂。堪惜翠眉環坐，雲鬢分行。看戀柳煙光，遮絲藏絮，妒花風雨，飄粉吹香。都為酒驅歌使，應也無妨。
渡江雲
作者：方千里（宋）

長亭今古道，水流暗響，渺渺雜風沙。倦遊驚歲晚，自嘆相思，萬里夢還家。愁凝望結，但掩淚、慵整鉛華。更漏長，酒醒人語，睥睨有啼鴉。傷嗟。迴腸千縷，淚眼雙垂，遏離情不下。還暗思、香翻香燼，深閉窗紗。依稀看遍江南畫，記隱隱、煙靄蒹葭。空健羨，鴛鴦共宿叢花。
應天長
作者：方千里（宋）

嫩黃上柳，新綠漲池，東風豔冶天色。又見乍晴還雨，年華傍寒食。春依舊，身是客。對麗景、易傷岑寂。悵凝望、一帶平蕪，剪就茵藉。前度少年場，醉記旗亭，聯句遍窗壁。調笑映牆紅粉，參差水邊宅。蘆鞭懶過故陌。恨未老、漸成塵跡。謾無語，立盡斜陽，懷抱誰識。
荔枝香
作者：方千里（宋）

勝日登臨幽趣。乘興去。翠壁古木千章，林影生寒霧。空濛冷溼人衣，山路元無雨。深澗、鬥瀉飛泉溜甘乳。漁唱晚，看小棹、歸前浦。笑指官橋，風颭酒旗斜舉。還脫宮袍，一醉芳杯倒鸚鵡。幸有雕章蠟炬。
荔枝香
作者：方千里（宋）

小園花梢雨歇，浪羞泫。碧瓦光霽，羅幕香浮，鶯啼燕語交加，是處池館春遍。風外、認得笙歌近遠。醉魂半縈，夜酒吹未散。暗憶年時，正日赴、西池宴。笑攜豔質，郢曲新聲妙如剪。有愁容易排遣。
還京樂
作者：方千里（宋）

歲華慣，每到和風麗日歡再理。為妙歌新調，粲然一曲，千金輕費。記夜闌沈醉。更衣換酒珠璣委。悵畫燭搖影，易積銀盤紅淚。向笙歌底。問何人、能道平生，聚合歡娛，離別興味。誰憐露浥煙籠，盡栽培、豔桃穠李。謾縈牽，空坐隔千山，情遙萬水。縱有丹青筆，應難摹畫憔悴。
掃花遊・掃地遊
作者：方千里（宋）

野亭話別，恨露草芊綿，曉風酸楚。怨絲恨縷。正楊花碎玉，滿城雪舞。耿耿無言，暗灑闌干淚雨。片帆去。縱百種避愁，愁早知處。離思都幾許。但漸慣征塵，鬥迷歸路。亂山似俎。更重江浪淼，易沈書素。瞪目銷魂，自覺孤吟調苦。小留佇。隔前村、數聲簫鼓。
解連環
作者：方千里（宋）

素封誰託。空寒潮浪疊，亂山雲邈。對倦景，無語消魂，但香斷露晞，絮飛風薄。杜宇聲中，動多少、客情離索。遠闌干佇立，暗記那回，賞遍花葯。依依歲華自若。更低煙暮草，殘照孤角。□嘆息、故里春光，有幽圃名園，算也閒卻。早早歸休，漸過了芳條華萼。趁良時，按歌喚舞，舊家院落。
玲瓏四犯
作者：方千里（宋）

傾國名妹，似暈雪勻酥，無限嬌豔。素質閒姿，天賦淡蛾豐臉。還是睡起慵妝。顧鬢影、翠雲零亂。悵平生、把鑑驚換。依約瑣窗逢見。繡幃凝想鴛鴦薦。畫屏烘、獸煙蔥蒨。依紅傍粉憐香玉，聊慰風流眼。空嘆倦客斷腸，奈聽徹、殘更急點。仗夢魂一到，花月底、休飄散。
丹鳳吟
作者：方千里（宋）

宛轉回腸離緒，懶倚危欄，愁登高閣。相思何處，人在繡幃羅幕。芳年豔齒，枉消虛過，會合絲輕，因緣蟬薄。暗想飛雲驟雨，霧隔煙遮，相去還是天角。悵望不將夢到，素書謾說波浪惡。縱有青青發，漸吳霜妝點，容易凋鑠。歡期何晚，忽忽坐驚搖落。顧影無言，清淚溼、但絲絲盈握。染斑客袖，歸日須問著。
滿江紅
作者：方千里（宋）

為憶仙姿，相思恨、纏綿未足。從別後、沈郎消瘦，帶圍如束。訊息三年沈過處，關山千里無飛肉。算誰知、中有不平心，彈棋局。空想像，金釵卜。時畏玩，回紋曲。許何時重到，瑣窗華屋。長得一生花裡活，軟紅深處鴛鴦宿。也勝如、騎馬著征衫，京塵撲。
瑞鶴仙
作者：方千里（宋）

看青山繞郭。更暮草萋萋，疏煙漠漠。無風自花落。欲黃昏，誰向官樓吹角。剛腸頓弱。恨別來、辜負厚約。想香閨念舊，還憶去年，共舉杯酌。寂寞。光陰虛度，未說離愁，淚痕先閣。珠簾翠幕。除相見，是奇藥。況中年已後，憑高臨遠，情懷終是易惡。早歸休，月地雲階，剩追笑樂。
西平樂
作者：方千里（宋）

倦踏征塵，厭驅匹馬，凝望故國猶賒。孤館今宵，亂山何許，平林漠漠煙遮。悵過眼光陰似瞬，回首歡娛異昔，流年迅景，霜風敗葦驚沙。無奈輕離易別，千里意，制淚獨長嗟。綺窗人遠，青門信杳，敘影何時，重見雲斜。空怨憶、吹簫韻曲，旋錦迴文，想像宮商蠹損，機杼生塵，誰為新裝暈素華。那信自憐，悠揚夢蝶，浮沒書鱗，縱有心情，盡為相思，爭如傍早歸家。
浪淘沙
作者：方千里（宋）

素秋霽，雲橫曠野，浪拍孤堞。柔櫓悲聲頓發。驪歌恨曲未闋。念一寸迴腸千縷結。柳條在、忍使攀折。但悵惘章臺路多少，相思拼愁絕。悽切。去程浩渺空闊。奈斷梗孤蓬，西風外、蔌蔌殘吹咽。應暗為行人，傷念離別。淚波易竭。凝怨懷、羞睹當時明月。煙浪無窮青山疊。魚封遠、雁書漸歇。甚時合、金釵分處缺。謾飄蕩、海角天涯，再見日，應憐兩鬢玲瓏雪。
憶舊遊
作者：方千里（宋）

念花邊玉漏，帳裡鸞笙，曾款良宵。縷鴨吹香霧，更輕風動竹，韻響瀟瀟。畫簷皓月初掛，簾幕縠紋搖。記罷曲更衣，挑燈細語，酒暈全消。迢迢。舊時路，縱下馬銅駝，誰聽揚鐮。奈可憐庭院，又徘徊虛過，清夢難招。斷魂暗想幽會，回首渺星橋。試彷彿仙源，重尋當日千樹桃。
驀山溪
作者：方千里（宋）

園林晴晝，花上黃峰尾。鶯語怯遊人，又還傍、綠楊深避。曲池斜逕，草色碧於藍，欄倦倚。簾半起。魂斷斜陽裡。江南春盡，渺渺平橋水。身在一天涯，問此恨、何時是已。飛帆輕槳，催送莫愁來，歌舞地。尊酒底。不羨東鄰美。
少年遊
作者：方千里（宋）

丹青閒展小屏山。香爐一絲寒。織錦回紋，生綃紅淚，不語自羞看。相思念遠關河隔，終日望徵鞍。不識單棲，忍教良夜，魂夢覓長安。
少年遊
作者：方千里（宋）

東風無力揚輕絲。芳草雨餘姿。淺綠還池，輕黃歸柳，老去願春遲。欄干憑暖慵回首，閒把小花枝。怯酒情懷，惱人天氣，消瘦有誰知。
秋蕊香
作者：方千里（宋）

一枕盤鶯錦暖。初起懶勻妝面。綠雲嫋娜映嬌眼。酒入桃腮暈淺。翠簾半卷香縈線。礙飛燕。畫屏淺立意閒遠。春鎖深沈小院。
漁家傲
作者：方千里（宋）

燭彩花光明似晝。羅幃夜出傾城秀。紅錦紋茵雙鳳鬥。看舞后。腰肢宛勝章臺柳。眼尾春嬌波態溜。金樽笑捧纖纖袖。一陣粉香吹散酒。更漏久。消魂獨自歸時候。
漁家傲
作者：方千里（宋）

冷葉啼螿聲惻惻。銀床曉起清霜積。魂斷江南煙水國。書難得。相思此意無人識。綠鬢金釵年少客。愁來懶傍菱花仄。霧閣雲窗閒枕蓆。情何適。杯盈珠淚還偷滴。
南鄉子
作者：方千里（宋）

西北有高樓。淡靄殘煙漸漸收。幾陣涼風生客袖，颼颼。心逐年華袞袞流。花卉滿前頭。老懶心情萬事休。獨倚欄干無一語，回眸。鼓角聲中喚起愁。
望江南・憶江南
作者：方千里（宋）

春色暮，短艇艤長堤。飛絮空隨花上下，啼鶯占斷水東西。來往燕爭泥。桑柘綠，歸去覓前溪。夜甕酒香從蟻鬥，曉窗眠足任雞啼。猶勝旅情悽。
浣沙溪・浣溪沙
作者：方千里（宋）

楊柳依依窣地垂。鞠塵波影漸平池。霏微細雨出魚兒。先自別來容易瘦，那堪春去不勝悲。腰肢寬盡縷金衣。
浣沙溪・浣溪沙
作者：方千里（宋）

無數流鶯遠近飛。垂楊嫋嫋弄晴暉。斷腸聲裡送春歸。鬢影空思香霧溼，襪塵還想步波微。去年花下酒闌時。
浣沙溪・浣溪沙
作者：方千里（宋）

清淚斑斑著意垂。消魂迢遞一天涯。誰能萬里布長梯。先自樓臺飛粉絮，可堪簾幕卷金泥。相思心上乳鶯啼。
迎春樂
作者：方千里（宋）

參差鳳鐸鳴高屋。漸驚覺、清眠熟。看夕陽倒影花陰速。雙燕子、歸來宿。幾曲危腸愁易束。問雪鬢、何時重綠。料想此情同，應暗損、香肌玉。
迎春樂
作者：方千里（宋）

紅深綠暗春無跡。芳心蕩、冶遊客。記搖鞭跋馬銅駝陌。凝睇認、珠簾側。絮滿愁城風捲白。遞多少、相思訊息。何處約歡期，芳草外、高樓北。
點絳唇
作者：方千里（宋）

池館春深，海棠枝上斑斑雨。酒旗斜舉。風滾楊花絮。遊子征衫，憑暖闌干處。空凝佇。杜鵑啼苦。還報南樓鼓。
一落索
作者：方千里（宋）

月影娟娟明秀。簾波吹皺。徘徊空度可憐宵，謾問道、因誰瘦。不見芳音長久。鱗鴻空有。渭城西路恨依然，尚夢想、青青柳。
洞仙歌
作者：吳泳（宋）

翠柔香嫩，乍春風庭院。換卻幽人讀書眼。淡鵝黃嫋嫋，玉破梢頭，鶯未囀，綠皺池波尚淺。王孫才別後，長負芳時，碧草萋萋繡裀軟。海棠桃花雨，紅溼青衫，春心蕩，不省花飛減半。待持酒高堂、勸東皇，且愛惜芳菲，留春借暖。
上西平・金人捧露盤
作者：吳泳（宋）

跨徵鞍，橫戰槊，上襄州。便匹馬、蹴踏高秋。芙蓉未折，笛聲吹起塞雲愁。男兒若欲樹功名，須向前頭。鳳雛寒，龍骨朽，蛟渚暗，鹿門幽。閱人物、渺渺如漚。棋頭已動，也須高著局心籌。莫將一片廣長舌，博取封侯。
賀新涼・賀新郎
作者：吳泳（宋）

額扣龍墀苦。對南宮、春風侍女，掉頭不顧。烽火連營家萬里，漠漠黃沙吹霧。莽關塞、白狼玄兔。如此江山俱破碎，似輸棋、局滿枰無路。彈血淚，迸如雨。輕帆且問夔州戍。俯江流、桑田屢改，陣圖猶故。抱此孤忠長耿耿，痛恨年華不與。但月落、荒洲絕嶼。君與鶴山皆人傑，倘功名、到手還須做。平灩澦，洗石鼓。
青玉案
作者：吳泳（宋）

玉驄已響關頭路。待攜取、功名去。慷慨不歌桃葉渡。囊書猶在，劍花未落，富有經綸處。從軍緬想當年賦。縱局局翻新只如許。但恐歸來秋色暮。薰爐茗碗，葵根瓠葉，落莫燈前雨。
滿江紅
作者：吳泳（宋）

白鶴山人，被推作、諸軍都督。對朔雪邊雲，上馬龍光醲郁。戊己營西連太白，甲丁旗尾捫箕宿。倚梅花、聽得凱歌聲，橫吹曲。船易漏，袽難沃。柯易爛，棋難復。閱勳名好樣，只推吾蜀。風撼藕塘猩鬼泣，月吞採石鯨鯢戮。管明年、縛取敵人回，持鈞軸。
滿江紅
作者：吳泳（宋）

倦客無家，且隨寓、瞻烏爰止。浪佔得，清溪一曲，水鮮山美。菡萏香浮几案上，芙蓉月落吟窗裡。縱結廬、雖不是吾廬，聊復爾。人似玉，神如水。歌古調，傳新意。問老龐何日，攜家來此。後著豈無棋對待，前鋒自有詩當底。若新秋、京口酒船來，仍命寄。
八聲甘州
作者：吳泳（宋）

每逢人、都道早歸休，何曾猛歸來。有邵平瓜圃，淵明菊徑，誰肯徘徊。底是無波去處，空弄一竿桅。富貴非吾事，野馬浮埃。況值清和時候，正青梅未熟，煮酒新開。共倒冠落佩，寧使別人猜。滿朱簷、殘花敗絮，欲問君、移取石榴栽。青湖上，低低架屋，淺淺銜杯。
賀新郎
作者：吳泳（宋）

一片湖光淨。被遊人、撐船刺破，寶菱花鏡。和靖不來東坡去，欠了騷人逸韻。但翠葆、玉釵橫鬢。碧藕花中人家住，恨幽香、可愛不可近。沙鷺起，晚風進。功名得手真奇雋。黯離懷、長堤翠柳，系愁難盡。世上浮榮一時好，人品百年論定。且牢守、文章密印。秘館詞人能度曲，更不消、檀板標蘇姓。凌浩渺，納光景。
滿江紅
作者：吳泳（宋）

風約湖船，微擺撼、水光山色。縱夾岸、秋芳冷淡，亦隨風拆。荷芰尚堪騷客制，蘭苕猶許詩人摘。最關情、疏雨畫橋西，宜探索。蓬島上，神仙宅。蒼玉佩，青城客。把從前文字，委諸河伯。涵浸胸中今古藏。編排掌上乾坤策。卻仍攜、新草阜陵書，歸山澤。
洞庭春色・沁園春
作者：吳泳（宋）

金柝聲中，鐵衣影裡，仍舊上元。況銀花嚲鬢，看承春色，蠟珠照坐，暖熟豐年。寶月分明無缺玷，須洗盡黃雲別看天。無限意，且平開蓮浦，小作桃源。燈花夜來有喜，捷書便馳至軍前。響樂棚高處，何妨頌聖，體筵側傍，仍與中賢。不會山人行樂意，道剛把風花作事權。言不盡，倩梅吹漢曲，鶯答虞弦。
洞庭春色・沁園春
作者：吳泳（宋）

蘭切膏凝，柳溝燧落，光景乍新。正石壇人靜，風清綺陌，朱筵燈鬧，雨壓香塵。不似潘郎花作縣，且管勾江山當主人。看承處，有簾犀透月，蠟鳳燒雲。裴回五花泉上，問誰解攻打愁城。算人生行樂，不須富貴，官居遊適，必就高明。山寺歸來簪花笑，笑老去猶能強作春。無限事，願長開醉眼，飽看昇平。
菩薩蠻
作者：吳泳（宋）

鶯花舊恨憑誰雪。也須管句燈時節。黃已上眉峰。小槽初滴紅。好天佳月夕。結佩飛霞客。醒恐不如酲。何妨獨屢更。
點絳唇
作者：李銓（宋）

一朵千金，帝城穀雨初晴後。粉拖香透。雅稱群芳首。把酒題詩，遐想歡如舊。花知否。故人清瘦。長憶同攜手。
鵲橋仙
作者：王大烈（宋）

銀潢流派，嫦娥出世。正是麥秋天氣。熒煌一點壽星明，又恰向、今宵呈瑞。佳兒龍跳，榮封邇止。試問遐齡知幾。從今旋數一千年，待足了、依前數起。
驀山溪
作者：王大烈（宋）

東風吹物，漸入韶華媚。和氣散千門，更靈鵲、前村報喜。月宮仙子，昨夜下瑤臺，人傳道，誕蘭房，喜把金盆洗。中郎傳業，此事今如意。遙想畫堂中，有蔥蔥、雲煙滃瑞。休言前日，玉燕不來投，看釋氏，到明年，又送麒麟至。
念奴嬌
作者：程公許（宋）

曉涼散策，恨西風不貸，一池殘綠。誰與冰輪撝玉斧，恰好今宵圓足。樹杪翻光，莎庭轉影，零亂昆臺玉。蕩胸清露，閒須澆下醽醁。休問湖海飄零，老人心事，似倚巖枯木。萬里親知應健否，脈脈此情誰屬。世慮難平，天高難問，倚遍闌干曲。不妨隨寓，買園催種松竹。
沁園春
作者：程公許（宋）

萬里飄萍，送江入海，過古潤州。正羈懷無奈，憑高縱覽，濛濛煙雨，簇簇漁舟。南北區分，江山形勝，憂憤令人扶上樓。沈凝久，任斜飛雪片，急灑貂裘。英風追想孫劉。似黑白兩奩棋未收。把煙霞饒與，坡仙米老，丹青難覓，摩詰營邱。鬥野號風，海門殘照，長與人間管領愁。憑誰問，借天河一挽，洗甲兵休。
水調歌頭
作者：程公許（宋）

駝褐倚禪榻，絲鬢揚茶煙。誰知老子方寸，歷歷著千年。試問汗青餘幾，一笑腰黃縈夢，我自樂天全。出處兩無累，贏取日高眠。八千里，西望眼，斷霞邊。弁蒼苕碧，隨分風月不論錢。執手還成輕別，何日歸來投社，玉海得同編。經世付時傑，覓個釣魚船。
水調歌頭
作者：包恢（宋）

羽觴隨曲水，佳氣溢雙清。真賢瑞世，恰與真聖日同生。出侍紅雲一朵，出按皇華六轡，特地福吾閩。底是長生籙，八郡詠歌聲。奏天子，傾義廩，濟饑民。南州指使，青州公案一般仁。卻恐紫泥有詔，社稷重臣事業，非晚覲巖宸。來歲這般節，宣勸玉堂人。
水調歌頭
作者：嶽甫（宋）

魯口天下壯，襟楚帶三吳。山川表裡營壘，屯列拱神都。鸚鵡洲前處士，黃鶴樓中仙客，拍手試招呼。莫誦昔人句，不食武昌魚。望樊岡，過赤壁，想雄圖。寂寥霸氣，應笑當日阿瞞疏。收拾周黃策略，成就孫劉基業，未信賞音無。我醉君起舞，明日隔江湖。
滿江紅
作者：嶽甫（宋）

碧海迢遙，曾窺見、赤城樓堞。因傲睨塵寰，猶帶憑虛仙骨。武庫胸中兵十萬，文場筆陣詩千百。記向來、小是聽臚傳，居前列。世間事，都未說。親為大，官毫末。況諸郎鍾慶，鳳齡英發。銀菟頒符方易地，金鑾寓直行趨闕。更相期、盡節早歸來，傳丹訣。
木蘭花慢
作者：岳珂（宋）

試晨妝淡佇，正疏雨、過含章。早巧額回春，嶺雲護雪，十里清香。何人剪冰綴玉，仗化工、施巧付東皇。瘦盡綺窗寒魄，淒涼畫角斜陽。孤山西畔水雲鄉。籬落亞疏篁。問多少幽姿，半歸圖畫，半入詩囊。如今夢迴帝國，尚遲遲、依約帶湖光。多謝膽瓶重見，不堪三弄橫羌。
六州歌頭
作者：岳珂（宋）

海棠開後，紅雨灑江濆。春風路，窺杏非，剪葵榛。繞梅魂。滿院禽聲悄，扶醉起，初睡足，誚不似，玉奴輩，負東昏。回首曲江，多少花邊臥，高塚麒麟。謾名韁利鎖，何日濯塵纓。幾絆浮生。遣區驚。試從今數，春歸日，留不住，掩重門。風雨遇，歸閬女，戰吳軍。費溫存。總被流鶯笑，英爛熳，誤間關。詩卷債，負便腹，遂吟肝。長記風光流轉，問少陵、曾與春言。便聯鑣相約，一醉臥紅雲。畫角城閽。
醉落魄・一斛珠
作者：岳珂（宋）

銅彝繡箔。風流不到臨春閣。婆娑清影來巖壑。梅魄蘭魂，香染九秋萼。蕊仙擁下青瑤幕。粟肌透入黃金約。有人奚酉逢魚摸。欲插還羞，重把鬢雲掠。
滿江紅
作者：岳珂（宋）

小院深深，悄鎮日、陰晴無據。春未足、閨愁難寄，琴心誰與。曲徑穿花尋蛺蝶，虛欄傍日教鸚鵡。笑十三、楊柳女兒腰，東風舞。雲外月，風前絮。情與恨，長如許。想綺窗今夜，為誰凝佇。洛浦夢迴留佩客，秦樓聲斷吹簫侶。正黃昏時候杏花寒，廉纖雨。
生查子
作者：岳珂（宋）

芙蓉清夜遊，楊柳黃昏約。小院碧苔深，潤透雙鴛薄。暖玉慣春嬌，簌簌花鈿落。缺月故窺人，影轉闌干角。
祝英臺近
作者：岳珂（宋）

甕城高，盤徑近。十里筍輿穩。欲駕還休，風雨苦無準。古來多少英雄，平沙遺恨。又總被、長江流盡。倩誰問。因甚衣帶中分，吾家自畦畛。落日潮頭，慢寫屬鏤憤。斷腸煙樹揚州，興亡休論。正愁盡、河山雙鬢。
祝英臺近
作者：岳珂（宋）

澹煙橫，層霧斂。勝概分雄佔。月下鳴榔，風急怒濤颭。關河無限清愁，不堪臨鑑。正霜鬢、秋風塵染。漫登覽。極目萬里沙場，事業頻看劍。古往今來，南北限天塹。倚樓誰弄新聲，重城正掩。歷歷數、西州更點。
酹江月・念奴嬌
作者：岳珂（宋）

天然靈種，遍塵寰、不許一枝分植。瀛海沈沈群玉宴，迥出八仙標格。珠幄留雲，翠綃籠雪，淺露宮黃額。無雙亭下，未容凡卉連璧。猶是射虎歸來，朱闌獨倚，曾作東風客。素態自羞時態改，何必鉛華傾國。舞影鸞孤，繞心蝶倦，占斷春訊息。月明十里，坐中還記曾識。
採桑子
作者：朱藻（宋）

障泥油壁人歸後，滿院花陰。樓影沈沈。中有傷春一片心。閒穿綠樹尋梅子，斜日籠明。團扇風輕。一徑楊花不避人。
水龍吟
作者：陳以莊（宋）

晚來江闊潮平，越船吳榜催人去。稽山滴翠，胥濤濺恨，一襟離緒。訪柳章臺，問桃仙浦，物華如故。向秋娘渡口，泰娘橋畔，依稀是、相逢處。窈窕青門紫曲，蒨羅新、衣翻金縷，舊音恍記，輕攏慢拈，哀弦危柱。金屋難成，阿嬌已遠，不堪春暮。聽一聲杜宇，紅殷綠老，雨花風絮。
賀新郎
作者：陳以莊（宋）

曉夢鶯呼起。便安排、詩家廚傳，酒家行李。點檢花邊新雨露，春在萬家生齒。道官似、錦溪清駛。但便有人耕綠野，正不妨、鼓吹頻來此。方覓句，且夷俟。畫橋西畔多春意。記年年、曾來幾度，落花流水。信到水窮雲起處，依約輞川竹裡。興未屬、王孫公子。料想明年端門裡，有傳柑宴罷黃封醉。肯回首，萬杉底。
驀山溪
作者：陳以莊（宋）

亭蘭風蕙，昨日山陰曲。又過五峰來，聽華堂、管絃絲竹。今年風物，著意慶生朝，□鶴舞，黑猿吟，花下眠青鹿。九齡五福，盛事人皆祝。誰識種春翁，等浮雲、飛蟁過目。上方渴士，忠節起聞孫，金坡近，玉堂深，莫羨春田綠。
摸魚兒
作者：蘇（宋）

望關河、試窮遙眼，新愁似絲千縷。劉郎豪氣今何在，應是九疑三楚。堪恨處。便拚得、一生寂寞長羈旅。無人寄語。但吊麥傷桃，邊松倚竹，空憶舊詩句。文章事，到底將身自誤。功名難料遲暮。鶉衣簞食年年瘦，受侮世間兒女。君信否。盡縣簿高門，歲晚誰青顧。何如引起。任槎上張騫，山中李廣，商略盡風度。
雨中花・夜行船
作者：蘇（宋）

十載尊前，放歌起舞，人間酒戶詩流。盡期君凌厲，羽翮高秋。世事幾如人意，儒冠還負身謀。嘆天生李廣，才氣無雙，不得封侯。榆關萬里，一去飄然，片雲甚處神州。應悵望、家人父子，重見無由。隴水寂寥傳恨，淮山宛轉供愁。這回休也，燕鴻南北，長隔英遊。
菩薩蠻
作者：許（宋）

西風又轉蘆花雪。故人猶隔關山月。金雁一聲悲。玉腮雙淚垂。繡衾寒不暖。愁遠天無岸。夜夜卜燈花。幾時郎到家。
水調歌頭
作者：王邁（宋）

天上一燈滿，引起萬燈明。不知今夕何夕，平地有蓬瀛。西母瑤池稱壽，南守鋒車催覲，二美一時並。一點魁星現，長侍老人星。心事好，天與壽，鬢長青。不將鍾鼎為樂，念念在朝廷。此母宜生此子，須有醫時良策，壽國福蒼生。子自坐黃閣，母自課黃庭。
沁園春
作者：王邁（宋）

人物渺然，蕙蘭椒艾，孰臭孰香。昔尹公和靖，與龜山老，雖同名節，卻異行藏。尹在當年，深居養道，親見兵戈興洛陽。楊雖出，又何畀於蔡，何救於章。公今為尹為楊。這一著須平心較量。正南洲潢弄，西淮鼎沸，廷紳噤舌，舉國如狂。招鶴亭前，居然高臥，許大乾坤誰主張。公須起，要擎天一柱，支架明堂。
賀新郎
作者：王邁（宋）

出了羅浮洞。有多情、梅花雪片，殷勤相送。見說け然琴鶴外，詩壓牛腰較重。去管甚、群兒嘲弄。嶺海三年持翠節，料無時、不作家山夢。馳玉勒，歸金鳳。金鳳池，乃所居也。一門朱紫環昆仲。看階庭、森森蘭玉，慈顏歡動。宰相時來須著做，且舞萊衣侍奉。卻不信、大才難用。時事多艱人物少，便中興、誰辨浯溪頌。為大廈，要樑棟。
賀新郎
作者：王邁（宋）

此是河清宴。覺朝來、薰風滿入，生綃團扇。太守愁眉才一展，且喜街頭米賤。且莫管、官租難辦。繞砌苔錢無限數，更蓮池、雨過珠零亂。盡買得，凌波面。家山樂事真堪羨。記年時、荔支新熟，荷筒齊勸。底事來尋蕉鹿夢，贏得乾忙似箭。笑富貴、都如郵傳。做了豐年還百姓，便蓴鱸、歸興催張翰。看卿等，上霄漢。
賀新郎
作者：王邁（宋）

憶昔同時召。正青山、親提玉尺，量材廊廟。當日班行比元祐，北玉西珠照耀。一轉首、宮商移調。君自烏臺登騎省，覺精神、風采增清峭。數賢者，一不肖。酒酣耳熱惟長嘯。便翩翩、輟班荷橐，一麾閩嶠。堪笑狂生無用處，垂老雲耕月釣。這富貴、非由人要。疇昔評君如玉雪，好け然、琴鶴風塵表。清獻後，又有趙。
賀新郎
作者：王邁（宋）

瓔珞珠垂縷。看花冠、端容麗服，補陀巖主。只坐塵緣蹉一念，朱紫叢中得度。人世福、夫人兼五。銀鹿諸孫來定省，對金屏、繡幕輝雲母。人頂禮，柳行路。所居地名柳行。朝朝口誦琅函句。覺從來、壽人福善，老夭無誤。消得天恩封福國，錦誥鸞翔鳳舞。聽來歲、日邊佳語。上殿肩輿簾蹙繡，遣佳兒、扶掖天應許。笑陳媼，三題柱。有陳夫人者，
摸魚兒
作者：王邁（宋）

昔元城、一生清峭，南都高臥堅壁。留耕便是元城樣，何肯枉吾尋尺。曾直筆。說社稷安危，屢叩龍墀額。明時逐客。卻惠顧丹山，來持翠節，對此一灣碧。澄清暇，無奈登臨有癖。梅山時訪仙蹟。神仙偏喜公心事，一見莞然前席。閒不得。有先見蓍龜，消得君王憶。天閽不隔。要濟險孤舟，支傾一柱，公外向誰覓。
沁園春
作者：王邁（宋）

首尾四年，臺省好官，都做一回。便前頭更有，合當做底，何妨且恁，猛省歸來。甲第新成，開尊行樂，脆管繁弦十二釵。回頭笑，這狂生無用，削盡官階。狂生真個狂哉。潑性氣年來全未灰。有龍鱗鳳翼，不能攀附，牛衣漁具，早已安排。爛煮園蔬，熟煨山芋，白髮蒼顏窮秀才。官休做，莫狂無處著，送去瓊崖。
念奴嬌
作者：王邁（宋）

層臺雲外，閱古今、多少興衰成敗。老木千章，若個是、南國甘棠遺愛。群籟號風，繁陰蔽日，有此清涼界。賓朋在坐，朗然心目明快。更向會景亭前，登高弔古，此景何人會。歲歲春來春又去，獨有靈臺春在。早稻炊香，晚禾搖穗，管取三登泰。釀成春酒，把杯行樂須再。
沁園春
作者：王邁（宋）

一笑樽前，數雄甲辰，幾位上臺。有唐裴相，徜徉綠野，我朝富老，遊戲昆臺。淮蔡功成，驚天動地，似勝單車和虜回。誰知道，活流民數萬，賽過平淮。君侯初度奇哉。五百歲、三賢前後來。任朱幡西向，不妨為富，義旗北指，也解為裴，將相功名，時來便做，且醉紅蕖三百杯。相期處，要千年汗竹，名節崔嵬。
賀新郎
作者：王邁（宋）

曾侍螭頭立。吐危言、嬰鱗編虎，扶持鰲極。誰煉精金鑄剛卯，氣節毅然鎮國。肯顧戀、眼前官職。碧水丹山持翠節，這福星、特為吾閩出。發義廩，無難色。如今世道難扶植。直還他、溫公德量，魏公風力。此事又關宗社福，仍系蒼生休慼。且稱壽、公生人日。煉得內丹成熟後，看河車、常運方瞳碧。五百歲，作良弼。
瑞鶴仙
作者：王邁（宋）

芳菲春二月。正軟紅塵裡，踏青時節。山川孕人傑。好赤城丹洞，丰姿奇絕。雲霄閥閱。個精神、清如玉雪。看談兵議論，風霆舞劍，剛腸如鐵。聞說。年方英妙，已向城邊，飛書馳捷。誓清擊楫。寧久此，淹車轍。對花朝稱壽，朱顏未老，盡有功名事業。便張韓劉嶽傳名，何如一葉。
滿江紅
作者：王邁（宋）

明日元宵，藹佳氣、清涼金粟。人道是、史君壽母，宴瑤池曲。九十春來萱草茂，三千年後蟠桃熟。看鰲頭、名字未多時，分符竹。燻寶篆，張銀燭。佳慶事，人人祝。況平反陰德，在長生籙。最喜芸香懷玉燕，安排錦帳騎銀鹿。待雕軒、文駟上堤沙，如天福。
滿江紅
作者：王邁（宋）

輕暖輕寒，正春滿、河陽花縣。誰報道，金鈴聲響，百花開遍。天上謫仙人瑞世，佛中有宰官身現。好看承、金母上瑤池，開華宴。爭捧取，金樽勸。更把取，丹砂煉。要朱顏長對，舞裙歌扇。準擬來年稱壽日，沈香亭裡春生面。有安期、大棗伴蟠桃，年年獻。
念奴嬌
作者：王邁（宋）

見山堂上，畫簾卷、猶是清和天氣。綠水紅蓮，雅稱得、瑤碧冰壺標緻，名在丹臺，籍通紫府，遊戲人間世。三洪華閥，自應生此人瑞。好是佳旦稱觴，班衣拜舞，有鵷雛相對。後院嬋娟爭勸酒，端午彩絲雙系。管取來年，雪羅風葛，榮被君恩賜。黑頭公相，直須眉壽千歲。
水龍吟
作者：王邁（宋）

橙黃橘綠佳期，詰朝又報陽來複。籠蔥瑞氣，天教蟠繞，名門喬木。上界仙人，來遊西塾，驂鸞跨鶴。有如椽彩筆，箋天萬字，□呈了、琅玕腹。不願班行鳴玉。問君王、再分符竹。棣華輝映，庭萱春好，舉杯相屬。伯氏乘軺，諸公須又，安排除目。這堆床牙笏，人人道是，太夫人福。
沁園春
作者：王邁（宋）

臞老今朝，載酒渡江，送孟吉州。遇舟之人士，來前問政，此公官去，莫也宜留。老子曰嘻，我遊宦海，幾度遭他風打頭。君休問，但正因遇坎，行則乘流。江皋一葉驚秋。雁過也、嚴明白鷺洲。笑如今休顧，從前墮甑，無心相逐，等是虛舟。啄黍雞肥，新篘酒熟，且作山中萬戶侯。林泉好，卻輸公一著，先我歸休。
南歌子
作者：王邁（宋）

家裡逢重九，新篘熟濁醪。弟兄乘興共登高。右手茱杯、左手笑持螯。官裡逢重九，歸心切大刀。美人痛飲讀離騷。因感秋英、餉我菊花糕。
沁園春
作者：王邁（宋）

夜來鬥庵，左顧綠雲，右盼素娥。好態濃意遠，隨宜梳洗，輕輕蓮步，豔豔秋波。妒寵爭妍，嬌痴無際，齊勸詩翁金叵羅。翁微笑、□一時飲盡，誰少誰多。月娥。唱後顏酡。莫也怕、浮雲妒月麼。問蘇州刺史，舊歡如夢，江州司馬，衫溼如何。翠幕空垂，唾花無跡，忍聽樽前飛燕歌。銷凝處，正瀟瀟煙雨，偏惱東坡。
賀新涼・賀新郎
作者：葉路鈐（宋）

傴指循良吏。祗吳公、傳不書名，一人而已。彷佛三生來展驥。就種棠陰千里。又還是、治平為最。繡線漸添紅日影，恰攙前、七日冬書至。吾道長，佛出世。公清但酌螺川水。屏星躔次吳頭，極星先比。節誼家聲香國史。中有千秋生意。宜袞袞、公侯昌熾。充育登庸元有樣，況甬東、一脈山東氣。珠峰畔，又呈瑞。
水調歌頭
作者：葉路鈐（宋）

天啟黃旗運，復見漢黃香。名高黃榜，飛黃騰踏入鴛行。文彩蘇黃而上，政事龔黃而右，黃紙選循良。黃見眉間色，卿月照黃堂。調黃鍾，舞黃鶴，醉鵝黃。黃雲催熟，黃童老叟慶金穰。閒展黃庭一卷，自愛黃花晚節，黃閣日偏長。印佩黃金斗，黃髮半蒼蒼。
摸魚兒
作者：曾開國（宋）

望層霄、五雲開處。屏星光射螺浦。復來七日冬將至，恰則嶽神生甫。梅半吐。試索笑巡簷，稍稍香風度。花嬌欲語。問昔日治平，吳公無傳，今請為公歌襦褲。□□□，玉粒家家豐貯。因人豈關天數。金城千里誰能護，前召又逢後杜。□□□。見說道、長安新築沙堤路。班催鷺序。垂色醉蟠桃，胸中色線，待把袞衣補。
十二時・憶少年
作者：彭耜（宋）

素馨花、在枝無幾。秋入闌干十二。那茉莉、如今已矣。只有蘭英菊蕊。霜蟹年時，香橙天氣。總是悲秋意。問宋玉、當日如何，對此淒涼風月，怎生存濟。還未知、幽人心事。望得眼穿心碎。青鳥不來，綵鸞何處，雲鎖三山翠。是碧霄有路，要歸歸又無計。奈何他、水長天遠，身又何曾生翼。手拈芙蓉，耳聽鴻雁，怕有丹書至。縱人間富貴，一歲復一歲。此心終日繞香盤，在篆畦兒裡。
喜遷鶯
作者：彭耜（宋）

吾家何處。對落日殘鴉，亂花飛絮。五湖四海，千巖萬壑，已把此生分付。怎得海棠心緒，更沒鴛鴦債負。春正好，嘆流光有限，老山無數。歸去。君試覷。紫燕黃鸝，愁怕韶華暮。細雨斜風，斷煙芳草，暑往寒來幾度。鎖卻心猿意馬，縛住金鳥玉兔。今古事，似一江流水，此懷難訴。
婆羅門引
作者：彭耜（宋）

中秋皓月，隔霄光倍照塵寰。九龍噴香水，勝沈檀。白家珠明協瑞，尊者誕人間。世稱生佛子、派接清原。
南鄉子
作者：趙葵（宋）

束髮領西藩。百萬雄兵掌握間，召到廟堂無一事，遭彈。昨日公卿今日閒。拂曉出長安。莫待西風割面寒。羞見錢塘江上柳，何顏。瘦僕牽驢過遠山。
莊椿歲・水龍吟
作者：方味道（宋）

綸巾少駐家山，北窗睡覺南薰起。黃庭細看，長生秘訣，神仙奇趣。奈此蒼生，願蘇炎熟，仰為霖雨。趁丹心未老，將整頓乾坤，手為經理。好是今年慶事。抱奇孫、一門佳氣。蓬山振佩，麟符重錫，褒綸新美。玉樹參庭，桂枝分種，香浮蘭芷。看他年、接武三槐，長是伴、莊椿歲。
沁園春
作者：黃機（宋）

問訊西園，一春幾何，君今再遊。記流觴亭北，偷拈酒戲，凌雲臺上，暗度詩鬮。略略花痕，差差柳意，十日不來紅綠稠。須重醉，便功名了後，白髮爭休。定誰騎鶴揚州。任書放床頭盞甕頭。況殷勤鶯燕，能歌更舞，輕狂蜂蝶，欲去還留。歲月易忘，姓名須載，筆勢翩翩回萬牛。歸來晚，有燭明金剪，香暖珠篝。
沁園春
作者：黃機（宋）

六月雲初，人爭議公，公無阻傷。記傳飛急羽，舟還海道，瀰漫白水，路入沙場。萬姓三軍，倚公為命，法有逗遛公自當。君還信，似崔嵬砥柱，屹立瞿塘。此行陰德難量。到論定才知滋味長。看魚肥蟹健，妻孥共樂，酒�璧臼歟�翁媼相將。何以報公，祝公千歲，多少人家燒夜香。凌煙上，更聲名凜凜，冠劍堂堂。
沁園春
作者：黃機（宋）

問訊梅梢，小春近也，花應漸開。記華堂此日，紅牙絲竹，歡聲昨夜，翠玉樽罍。霧節童童，金旓曳曳，人自閬風玄圃來。嬉遊處，任滄波變陸，劫火成灰。行天看取龍媒。笑衛霍當年如此哉。有筆頭文字，何妨揮灑，胸中兵甲，解洗氛埃。見說君王，防秋才了，便著芝泥封詔催。功名事，付孱顏燕石，突兀雲臺。
沁園春
作者：黃機（宋）

日過西窗，客枕夢迴，庭空放衙。記海棠洞裡，泥金寶斝，酴醿架下，油壁鈿車。醉墨題詩，薔薇露重，滿壁飛鴉行整斜。爭知道，向如今漂泊，望斷天涯。小桃一半蒸霞。更兩岸垂楊渾未花。便解貂貰酒，消磨春恨，量珠買笑、酬答年華。對面青山，招之不至，說與浮雲休苦遮。山深處，見炊煙又起，知有人家。
沁園春
作者：黃機（宋）

暑風清微，梅腮漸紅，麥須未黃。恨牡丹多病，醫治費巧，酴醿易老，點綴無方。客裡光陰，愁中意緒，想美人兮山水長。銷凝處，有龍絲墜簡，來喚持觴。華堂。剩貯春光。粲一行珠璣時樣妝。更燕留輕態，詞翻古調，鶯嬌欲囀，曲度新腔。玉漏聲沈，銀潢影瀉，殢酒猶燒心字香。歸來也，判明虯永日，瑞錦鴛鴦。
沁園春
作者：黃機（宋）

問訊仙翁，殷勤為底，來萬山中。想橘邊丹井，鶴尋舊約，松間碧洞，鹿養新茸。霧節亭亭，星旓曳曳，導以浮丘雙玉童。嬉遊處，盡祥煙瑞雨，霽月光風。歡聲已與天通。更日夜郴江流向東。定催歸有謂，泥香芝檢，留行無計，路熟花驄。如侍嚴凝，密陪清燕，吳水歡然相會逢。年年裡，對春如酒好，酒似春濃。
沁園春
作者：黃機（宋）

人物眇然，落落曉星，如君幾何。有飄搖長袖，工持月斧，寂寥遺韻，妙鼓雲和。政事文章，特其餘事，英氣橫空時浩歌。還堪笑，似龍文古鼎，誰復摩挲。青絲繫馬庭柯。為小駐壽君金叵羅。說一時偉望，齊高嶽麓，二年遺愛，拍滿湘波。世事多端，細憑商略，痛處不須言語多。從今去，好經從烏府，躐上鑾坡。
沁園春
作者：黃機（宋）

有美一人，昔在何居，今方見之。儼瓊纓翠弁，氣清芬只，珠幢絳節，光陸離兮。吾道非耶，世情復爾，天驥昂藏不受羈。還知否，定曲高寡和，才大難施。行吟湘水之湄。看雲捲雲舒無定姿。想粲然長笑，物皆有用，時哉易失，我亦奚為。袖手旁觀，何如小試，欲脫囊中失利錐。君休嘆，正梅花將發，塵滿征衣。
八聲甘州
作者：黃機（宋）

問訊翁、底事到人間，人間足嬉遊。向文邊書意，詩邊著語，□滿南州。逸韻高情總似，野水蕩孤舟。所未能忘者，藥鼎茶甌。政恐功名相慁，便扶搖直上，龍尾螭頭。想塵緣終薄，歸去老菟裘。有當年、東鄰西舍，辦雞豚、相與燕春秋。階庭裡，兒孫袞袞，飛度驊騮。
乳燕飛・賀新郎
作者：黃機（宋）

擊碎珊瑚樹。為留春、怕春欲去，駛如風雨。春不留兮君休問，付與流鶯自語。但莫賦、綠波南浦。世上功名花梢露。政何如、一笑翻金縷。系白日，莫教暮。蒼頭引馬城西路。趁池亭、荻芽尚短，梅心未苦。小雨欲晴晴不定，漠漠雲飛輕絮。算行樂、春來幾度。鞭影不搖鞍小據。過橫塘、試把前山數。雙白鷺，忽飛去。
乳燕飛・賀新郎
作者：黃機（宋）

興潑元同宇。喚君來、浮君大白，為君起舞。滿袖斑斑功名淚，百歲風吹急雨。愁與恨、憑誰分付。醉裡狂歌空漫觸，且休歌、只倩琵琶訴。人不語，弦自語。詩成更將君自賦。渺樓頭、煙迷碧草，雲連芳樹。草樹那能知人意，悵望關河夢阻。有心事、箋天天許。繡帽輕裘真男子，政何須、紙上分今古。未辦得，賦歸去。
乳燕飛・賀新郎
作者：黃機（宋）

秋意今如許。怪徵鞍、底事匆匆，翩然難駐。斗帳屏圍山六曲，怕見瑣窗欲暮。倩誰伴、梧桐疏雨。路入衡陽天一角，更山環、水繞無重數。容易□，便難阻。相思才信相思苦。省疏狂、迷歌殢酒，把人輕誤。問取歸期何日是，指點庭前幽樹。定冷蕊、疏花將吐。此去西風吹雁過，家身心、別後安平否。聊慰我，至誠處。
摸魚兒
作者：黃機（宋）

惜春歸、送春惟有，亂紅撲蔌如雨。亂紅也怨春狼藉，搵得淚痕無數。腸斷處。更喚起、瓊鵲催髮長亭路。徵鞍難駐。但脈脈含顰，嗔人底事，剛愛逐春去。闌干憑，芳草斜陽凝佇。愁連滿眼堰樹。□鬆不理金釵溜。鸞鏡一奩香霧。花誰主。悵□□、玉容寂寞春知否。單衣懶御。任門外東風，流鶯聲裡，盡日攪飛絮。
水龍吟
作者：黃機（宋）

晴江袞袞東流，為誰流得新愁去。新愁都在，長亭望際，扁舟行處。歌罷翻香，夢迴呵酒，別來無據。恨荼䕷吹盡，櫻桃過了，便只恁、成孤負。須信情鍾易感，數良辰、佳期應誤。才高自嘆，彩雲空詠，凌波謾賦。團扇塵生，吟箋淚漬，一觴慵舉。但丁寧雙燕，明年還解，寄平安否。
喜遷鶯
作者：黃機（宋）

平湖百畝。種滿湖蓮葉，繞堤楊柳。冉冉波光，輝輝煙影，空翠溼沾襟袖。靜愜鄰雞啼午，暖逼沙鷗眠晝。西園路，更紅塵不斷，蝶酣蜂瘦。知否。堪畫處，野薺蕪菁，罥地鋪茵繡。桃李陰邊，桑麻叢裡，斜矗酒帘誇酒。竹寺小依山趾，茅店平窺津口。春又晚，正香風有客，倚闌搔首。
木蘭花慢
作者：黃機（宋）

嘆鏡中白髮，元不向、酒邊栽。奈詩習未除，客愁易感，剩要安排。浮名任他有命，怕青山、頗怪不歸來。出屋長松招鶴，繞渠流水行杯。浪驅羸馬踏江淮。幽夢苦相催。甚狹路嶔崎，雄心突兀，誰忍徘徊。此事正煩公等，笑曹劉、只合作輿臺。我自人間屈曲，青雲有眼休回。
木蘭花慢
作者：黃機（宋）

政胡塵滿野，問誰與、作堅城。有老子行年，平頭六十，無限聲名。向來試陳大略，便群兒、啁哳耳邊鳴。爭識規模先定，破羌終屬營平。吾心惟有忠城。羞媚嫵，做逢迎。謂干戈鋒鏑，動關民命，此不宜輕。聽渠自分勇怯，奈何他、天理若持衡。只把從前不殺，也應換得長生。
木蘭花慢
作者：黃機（宋）

問功名何處，算只合、付悠悠。怕僮僕揶揄，長年為客，楚尾吳頭。春來故園漸好，似不應、不醉把春休。剩買蔞蒿荻筍，河豚已上漁舟。人間太半足閒愁。蓑笠夢汀洲。向桃杏花邊，招邀同社，秉燭來遊。連臺聽渠拗倒，更麴生、元不厭誅求。世事翻雲覆雨，滿懷何止離憂。
滿江紅
作者：黃機（宋）

芽鼓聲中，又妝點、千紅萬綠。春試手，銀花影粲，雪梅香馥。歸夢不知家近遠，飛帆正掛天西北。記年時、歌舞綺羅叢，憑誰續。煙水迥，雲山簇。勞悵望，傷追逐。把蛛絲鵲喜，意□占卜。月正圓時羞獨照，夜偏長處憐孤宿。悔從前、輕被利名牽，征塵撲。
滿江紅
作者：黃機（宋）

萬灶貔貅，便直欲、掃清關洛。長淮路、夜亭警燧，曉營吹角。綠鬢將軍思飲馬，黃頭奴子驚聞鶴。想中原、父老已心知，今非昨。狂鯢剪，於菟縛。單于命，春冰薄。政人人自勇，翹關還槊。旗幟倚風飛電影，戈鋌射月明霜鍔。且莫令、榆柳塞門秋，悲搖落。
滿江紅
作者：黃機（宋）

雲暗山昏，西風撼、一天悲雨。隱君問、短牆修竹，故園何處。九月江南無雁到，素書封了誰傳與。待從頭、拚卻把心寬，還如故。吳姬唱，燕姬舞。持玉斝，溫瓊醑。恨人生歡會，一年幾許。莫上小樓高處望，樓前詰曲來時路。便直須、匹馬兩蒼頭，東歸去。
酹江月・念奴嬌
作者：黃機（宋）

春愁幾許，似春雲藹藹，連空無數。□□眉尖偏易得，沒個因由分付。楊柳煙濃，海棠花暗，綠漲牆頭路。小樓應是，有人和淚凝佇。長記寶軸妝成，鴛鴦繡懶，輕笑歌金縷。香雪精神依舊否，風月誰憐虛度。帶減衣寬，十分憔悴，兩下平分取。黃昏可更，子規聲碎煙塢。
酹江月・念奴嬌
作者：黃機（宋）

東籬成趣，有西風解事，催開叢菊。碎摺黃金誰試手，一一清香堪掬。露溼涼輕，霞凝寒重，秀髮如新沐。宮妝勻就，豈知紅紫粗俗。因念昔日淵明，微官不受，歸伴花幽獨。彈壓秋光三徑裡，濁酒床頭初熟。飲劇腸寬，醉深吻燥，更把綸巾漉。此翁無恙，喚渠同醉船玉。
水調歌頭
作者：黃機（宋）

此日足可惜，心事正崔嵬。江淮踏遍，經歲相識定誰來。每向酒邊長嘆，更向花邊長笑，意慮叵能猜。邂逅忽相遇，有客在塵埃。脫儒冠，著武弁，太多才。筆墨爭似，鉤戟容易到雲臺。餘子何須轉手，便把平生胸臆，勇去莫徘徊。事業上金石，人世自嘆哀。
水調歌頭
作者：黃機（宋）

金篆鎖巖穴，玉斧鑿山湫。飛泉濺沫無數，六月自生秋。夭矯長松千歲，上有泠然天籟，清響眇難收。亭屋創新觀，客鞅棹還留。推名利，付飄瓦，寄虛舟。蒸羔釀秫，醅甕戢戢蟻花浮。喚取能歌能舞，乘興攜將高處，杯酌薦崑球。徑醉雙股直，白眼視庸流。
六州歌頭
作者：黃機（宋）

百年忠憤，無淚灑江濆。曹劉事，埋露草，鎖煙榛。哭英魂。此恨誰知者，時把劍，頻看鏡，徒自苦，拳破裂，眼眵昏。從古時哉去速，鄹人子、反袂傷麟。望家山何在，袞袞已鞶纓。欲劃還生。猛堪驚。膏肓危病，寧有藥，針匕具，獻無門。荊州啟，條舊畫，漢將軍。已不存。便合囊封去，蒼庾地，尚間關。此不用，心漫有，恐無干。人世歡哀數耳，天或者、又假人言。又一番春盡，高柳暗如雲。夢斷重閽。
六州歌頭
作者：黃機（宋）

將軍何日，去築受降城。三萬騎，貔貅虎，戮鯢鯨。洗滄溟。試上金山望，中原路，平於掌，百年事，心未語，淚先傾。若若累累印綬，偏安久、大義誰明。倚危欄欲遍，江水亦吞聲。目斷蘋汀。海門青。停杯與問，焉用此，手雖子，積如京。波神怒，風浩浩，勃然興。卷龍腥。似把渠忠憤，伸懇請，翠華巡。呼壯士，挽河漢，蕩材槍。長算直須先定，如細故、休苦營營。正清愁滿抱，鷗鷺卻多情。飛過郵亭。
永遇樂
作者：黃機（宋）

別院春深，華堂晝永，嘉宴初啟。翠玉樽罍，紅牙絲管，睡鴨沈煙裡。弄晴雲態，行空絮影，漠漠似飛如墜。最多情，紫綿團就，錯落亂星流地。史君自有，元龍豪氣，喚客且休辭醉。蝶困蜂酣，燕嬌鶯奼，歡意濃如此。侃其笑語，止乎禮義，衣佩細紉蘭芷。遙歸去，殘更欲盡，曉鴉又起。
傳言玉女
作者：黃機（宋）

日薄風柔，池面欲平還皺。紋楸玉子，磔磔敲春晝。衾繡半卷，花氣濃薰香獸。小團初試，轆轤銀甃。夢斷陽臺，甚情懷、似病酒。風奩羞對，比年時更瘦。雙燕乍歸，寄與綠箋紅豆。那堪又是、牡丹時候。
清平樂
作者：黃機（宋）

西園啼鳥。留得春多少。客裡情懷無日好。愁損連天芳草。博山灰冷香殘。微風吹滿銀箋。卓午花陰不動，一雙蝴蝶團圞。
清平樂
作者：黃機（宋）

曉窗晴日。一點黃金橘。萬事如毛隨日出。多少人間頭白。未春長恨春遲。春來生怕春歸。辦取揭天簫鼓，莫教孤負荼䕷。
清平樂
作者：黃機（宋）

煙融雨膩。春去三之二。了卻蘭亭修禊事。判與仙翁一醉。方壺日月偏長。清容花草吹香。辦取此身強健，功名飽看諸郎。
眼兒媚
作者：黃機（宋）

粉牆朱閣映垂楊。晴綠小池塘。東風颺暖，單衣初試，晝日偏長。鬔鬆兩鬢飛雲影，鈿合未梳妝。闌干側畔，閒拋荔子，驚散鴛鴦。
眼兒媚
作者：黃機（宋）

東風挾雨苦無端。惻惻送輕寒。那堪更向，湘灣六六，淺處留船。詩鬮酒戲成孤負，春事已闌珊。離愁都在，落花枝上，杜宇聲邊。
眼兒媚
作者：黃機（宋）

莫嗔日日話思歸。歸也卻便宜。東鄰招茗，西鄰喚酒，一笑開眉。人生萬事無緣足，待足是何時。妻能紡績，兒能耕穫，未必寒飢。
謁金門
作者：黃機（宋）

風又雨。牆外落紅無數。人不歸來春不住。佳期還已誤。細細一團愁緒，薄倖疏狂何處。化作青鸞飛得去。問天天亦許。
謁金門
作者：黃機（宋）

風雨後。枝上綠肥紅瘦。樂事參差團不就。一春如病酒。樓外暖煙楊柳。憶得年時攜手。燕子雙雙來未久。頗知人意否。
謁金門
作者：黃機（宋）

愁萬疊。春在雨條菸葉。翠袖倚風寒霎霎。傍闌看乳鴨。何處一聲啼鴂。架上荼䕷欲雪。繡被薰香香未歇。可憐音信絕。
謁金門
作者：黃機（宋）

冬十月。記取生申時節。梅傍小春融絳雪。淺寒猶未卻。且醉笙歌蕉葉。富貴不須頻說。國太夫人頭半白。看君金印燁。
霜天曉角
作者：黃機（宋）

玉粲冰寒。月痕侵畫欄。客裡安愁無地，為徙倚、到更殘。問花花不言。嗅香香欲闌。消得個溫存處，山六曲、翠屏間。
霜天曉角
作者：黃機（宋）

寒江夜宿。長嘯江之曲。水底魚龍驚動，風捲地、浪翻屋。詩情吟未足。酒興斷還續。草草興亡休問，功名淚、欲盈掬。
霜天曉角
作者：黃機（宋）

長江千里。中有英雄淚。卻笑英雄自苦，興亡事、類如此。浪高風又起。歌悲聲未止。但願諸公強健，吞海上、醉而已。
霜天曉角
作者：黃機（宋）

江涵落日。風轉飛帆急。問訊蛾眉好在，無一語、送行客。閒情眠未得。倚窗消酒力。卻怕魚龍驚動，且莫要、夜吹笛。
夜行船
作者：黃機（宋）

紅濺羅裙三月二。露桃開、柳眠又起。百尺遊絲，罥鶯留燕，判與南園一醉。歷歷斜陽明野水。倚危闌、暮雲千里。說似遊人，直須燒燭，早晚綠陰青子。
長相思
作者：黃機（宋）

東梁山。西梁山。占斷長江相對閒。古今雙鬢斑。天漫漫。水漫漫。人事如潮多往還。淺顰深恨間。
烏夜啼
作者：黃機（宋）

雲容曉色相涵。趣徵驂。碎點遙山如豆、是淮南。路漸遠。家漸遠。恨難堪。□見窗花葉底、鬢毿毿。
祝英臺近
作者：黃機（宋）

試單衣，扶短策，沙路淨如洗。乍雨還晴，花柳自多麗。爭知話別南樓，片帆天際，便孤了、同心連理。鎮縈繫。謾有羅帶香囊，殷紅鬥輕翠。一紙濃愁，無處倩雙鯉。可堪飛夢悠悠，春風無賴，時吹過、亂鶯聲裡。
鵲橋仙
作者：黃機（宋）

黃花似鈿，芙蓉如面，秋事悽然向晚。風流從古記登高，又處處、悲絲急管。有愁萬斛，有才八斗，慷慨時驚俗眼。明年一笑復誰同，料天遠、爭如人遠。
西江月
作者：黃機（宋）

漠漠波浮雲影，遙遙天接山痕。一聲漁唱起蘋汀。名利緣渠喚醒。短棹擬攜西子，長吟時吊湘靈。白鷗容我作同盟。佔取兩湖清影。
西江月
作者：黃機（宋）

拈翠低垂嫩萼，勻紅倒簇繁英。穠纖消得比佳人。酒入香肌成暈。簾幕陰陰窗牖，闌干曲曲池亭。枝頭不起夢春酲。莫遣流鶯喚醒。
憶秦娥
作者：黃機（宋）

秋蕭索。梧桐落盡西風惡。西風惡。數聲新雁，數聲殘角。離愁不管人飄泊。年年孤負黃花約。黃花約。幾重庭院，幾重簾幕。
定風波
作者：黃機（宋）

短策飄飄勝著鞭。攜壺與客洗愁顏。興到為君拚劇飲。狂甚。論詩說劍口瀾翻。畫燭燒殘花影褪。長鯨要使百川乾。醉處不知誰氏子。只記。開窗臨水便迎山。
虞美人
作者：黃機（宋）

三年萬里黃塵路。只欠江湖去。扁舟二月下湘灣。過了洞庭青草、又春殘。□□□□□□□。□□□□□。□□□□□□□。□□□□□□、□□□。
踏莎行
作者：黃機（宋）

雲樹參差，煙蕪平遠。沙頭只欠飛來雁。西風方做一分秋，淒涼已覺難消遣。窗底燈寒，帳前香暖。迴腸偏學車輪轉。剩衾閒枕自無眠，譙門更著梅花怨。
蝶戀花
作者：黃機（宋）

碧樹涼颸驚畫扇。窗戶齊開，秋意參差滿。先自離愁裁不斷。蛩螿更作聲聲怨。山繞千重溪百轉。隔了溪山，夢也無由見。歸計憑誰佔近遠。銀缸昨夜花如糝。
好事近
作者：黃機（宋）

鴻雁幾時來，目斷暮山凝碧。別後故園無恙，定芙蓉堪折。休文多病廢吟詩，有酒怕浮白。不是孤他詩酒，更孤他風月。
小重山
作者：黃機（宋）

梧竹因依山盡頭。瀟瀟疏雨後，幾分秋。輕涼無數入西樓。憑欄久，滿眼動離愁。飛鷺下汀洲。怕知鴻雁到，帶書否。詩鬮酒戲一齊休。人如削，身在水邊洲。
醜奴兒・採桑子
作者：黃機（宋）

綠陰窗幾明如拭，粉黛初勻。無限芳心。翻動牙籤卻殢人。多嬌愛學秋來曲，微顫朱唇。別後銷魂。字底依稀記指痕。
更漏子
作者：黃機（宋）

秋點長，秋夢短。怕見黃昏庭院。風窸窣，雨蕭騷。倚窗魂欲銷。候蛛絲，佔鵲喜。依舊濃愁一紙。紅袖黦，翠鈿蔫。淚痕猶未乾。
減字木蘭花
作者：黃機（宋）

西風淅淅。滿眼芙蓉紅欲滴。無限相思。百疊青山百曲溪。憑誰說與。依帶別來寬幾許。好片心腸。不道秋來早晚涼。
臨江仙
作者：黃機（宋）

上已清明都過了，客愁惟有心知。子規昨夜忽催歸。驛程那復記，魂夢已先飛。回首故園花與柳，枝枝葉葉相思。歸來拚得典春衣。綠陰幽遠處，不管盡情啼。
臨江仙
作者：黃機（宋）

鳳翥鸞飛空燕子，寶香猶惹流蘇。舊歡悽斷數行書。終山方種玉，合浦忽還珠。午枕夢圓春寂寂，依然刻雪肌膚。覺來煙雨滿平蕪。客情殊索莫，肯喚一尊無。
南鄉子
作者：黃機（宋）

簾幕閟深沈。燈暗香銷夜正深。花落畫簷鳴細雨，岑岑。滴破相思萬里心。曉色未平分。翠被寒生不自禁。待得夢成翻惡況，堪顰。飛雁新來也誤人。
鷓鴣天
作者：黃機（宋）

細聽樓頭漏箭移。客床寒枕不勝敧。淒涼夜角偏多恨，吹到梅花第幾枝。人間闊，雁參差。相思惟有夢相知。謝他窗外芭蕉雨，葉葉聲聲伴別離。
鷓鴣天
作者：黃機（宋）

柳際梅邊臘雪乾。釵頭蝴蝶又成團。飄零萍梗江湖客，冷落笙簫燈火天。澆濁酒，惜流年。牙旗夜市幾時穿。太平樂事終須在，老去心情恐不然。
鷓鴣天
作者：黃機（宋）

濟楚偏宜淡薄妝。冰涵清潤玉生香。祗因夢峽成雲雨，便擬吹簫跨鳳皇。新間阻，舊思量。多情翻不似垂楊。年年才到春三月，百計飛花入洞房。
菩薩蠻
作者：黃機（宋）

池落開遍蓮房老。秋聲已入梧桐表。葵扇與桃笙。尚宜相帶行。危亭三百尺。爽氣真堪挹。瀹茗且盤旋。翩翩吾欲仙。
菩薩蠻
作者：黃機（宋）

相思繞遍天涯路。相思不識行人處。多病怕逢春。那堪春正深。日高梳洗懶。鸞鏡香塵掩。雙鬢綠鬔鬆。一簾花信風。
菩薩蠻
作者：黃機（宋）

惜山不厭山行遠。山中禽鳥頻驚見。小雨似憐春。霏霏容易晴。青裙田舍婦。饁餉前村去。溪水想平腰。喚船依斷橋。
浣溪沙
作者：黃機（宋）

綠鎖窗前雙鳳奩。調朱勻粉玉纖纖。妝成誰解盡情看。柳轉光風絲嫋娜，花明晴日錦斕斑。一春心事在眉尖。
浣溪沙
作者：黃機（宋）

綠綺空彈恨未平。可堪執手送行人。碧酒謾將珍重意，莫辭斟。我定憶君吟渭北，君須思我賦停雲。未信高山流水曲，斷知音。
浣溪沙
作者：黃機（宋）

流轉春光又一年。春愁盡日兩眉尖。草草幽歡能幾許，已天邊。會得音書生羽翼，免教魂夢役關山。簾卷落花千萬點，雨如煙。
浣溪沙
作者：黃機（宋）

日轉雕欄午漏分。井梧落盡小窗明。寶床絲索懶關心。愁壓春山應脈脈，困凝秋水想沈沈。低頭時露一灣金。
浣溪沙
作者：黃機（宋）

墨綠衫兒窄窄裁。翠荷斜領雲堆。幾時蹤跡下陽臺。歌罷櫻桃和露小，舞餘楊柳趁風回。喚人休訴十分杯。
浣溪沙
作者：黃機（宋）

著破春衫走路塵。子規啼斷不禁聞。功名似我卻羞人。象板且須歌皓齒，嫋蹄何苦惜黃金。尊前休負此生身。
卜算子
作者：黃機（宋）

憶自別郎時，數到郎歸日。及至郎歸郎又行，淚臉香紅溼。殘夢怕尋思，罥繡慵收拾。夏簟青青白晝長，背倚闌干立。
醉蓬萊
作者：黃機（宋）

政槐雲濃翠，榴火殷紅，暑風涼細。紫府神仙，向人間遊戲。瑞節珠幢，瓊纓寶佩，炯冰壺標緻。經濟規模，登庸衣缽，家傳如此。禮樂醇儒，詩書元帥，盡洗凡蹤，平吞餘子。敬簡堂深，且從容一醉。慶社綿綿，功名袞袞，比衡山湘水。更把陽和，從頭付與，滿門桃李。
醉落魄・一斛珠
作者：黃機（宋）

初藕花發。薰風庭院涼成霎。碧紗金縷籠香雪。記得年時，心事憑欄說。如今陡頓音書絕。夜窗羞見團團月。錦囊塵暗黃金玦。留取多情，歸好時節。
虞美人
作者：黃機（宋）

十年不作湖湘客。亭堠催行色。淺山荒草記當時。篠竹籬邊羸馬、向人嘶。書生萬字平戎策。苦淚風前滴。莫辭衫袖障征塵。自苦英雄之楚、又之秦。
虞美人
作者：黃機（宋）

雲情雨意才端的。津鼓催行色。因緣雖淺是因緣。猶勝當初無分、小留連。劉郎雙鬢青堪照。君也方年少。尊前不用苦沾衣。未信桃源別後、路成迷。
清平樂
作者：黃機（宋）

釵頭蝴蝶。趁舞梅邊雪。酒瀉黃縢光奪月。歲歲年年蕉葉。邊城鶯喚春歸。沙場馬到秋肥。□□熊韜虎略，換渠金甲牙旗。
清平樂
作者：黃機（宋）

風韶煙膩。春事三之二。說與人生行樂耳。富貴古來如此。西園已有心期。姚黃魏紫開時。纖指金荷瀲灩，香唇銀竹參差。
江城子
作者：黃機（宋）

醉來玉樹倚風前。舉吟鞭。指青帘。烏帽低昂，搖兀似乘船。傍路誰家妝束巧，斜映日，半窺簾。尋歡端合趁芳年。對鵾弦。且陶然。紙上從渠，劉蹶與嬴顛。漠漠綠陰春復夏，多少事，總懸天。
鵲橋仙
作者：黃機（宋）

松梢擎雪，竹枝溥露，炯炯照人清韻。仙家譜系合長生，元不藉、藥爐丹井。凌雲壯志，垂天健翮，九萬扶搖路穩。發聞政最有公車，定飛下、日邊音信。
鵲橋仙
作者：黃機（宋）

一番雨過，江頭綠漲，催喚扁舟解去。重來言語是相寬，怎得似、而今且住。陽關聲斷，同心未綰，簌簌淚珠無數。秋鴻春燕往還時，莫忘了、錦箋分付。
鵲橋仙
作者：黃機（宋）

薄情也見，多情也見，不似這番著相。如何容易買歸舟，報南浦、桃花綠漲。隨君無計，留君無計，贏得淚珠兩行。夕陽明處一回頭，有人在、高樓凝望。
訴衷情
作者：黃機（宋）

子規聲老又殘春。猶作未歸人。天意不能憐客，何事苦教貧。歸去也，莫逡巡。好從今。秧田車水，麥隴腰鐮，總是關心。
臨江仙
作者：黃機（宋）

寒食清明都過了，客中無計留春。東風吹雨更愁人。系船芳草岸，始信是官身。悵望故園煙水闊，幾時匹馬駸駸。別腸何止似車輪。殢天天不管，轉作兩眉顰。
朝中措
作者：黃機（宋）

駁雲行雨苦無多。晴也快如梭。春思正難拘束，客愁誰為銷磨。尋花覓讖，傳杯託意，種種蹉跎。訊息不來雲錦，淚痕溼滿香羅。
朝中措
作者：黃機（宋）

逢逢船鼓綠楊津。彼此是行人。先自離愁無數，那堪病酒傷春。岸花檣燕，低飛款語，滿面殷勤。後會不知何日，因風時惠嘉音。
柳梢青
作者：黃機（宋）

徵路迢迢，徵旗獵獵，徵袖徘徊。撲簌珠淚，怕聞別語，慵舉離杯。春風花柳齊開。只喚做、愁端恨媒。一片衷腸，十分好事，等待回來。
醜奴兒・採桑子
作者：黃機（宋）

綺窗撥斷琵琶索，一一相思。一一相思。無限柔情說似誰。銀鉤欲寫回文曲，淚滿烏絲。淚滿烏絲。薄倖知他知不知。
滿庭芳
作者：黃機（宋）

二十年間，舊遊蹤跡，夢飛嶽麓湘灣。征衫再理，秋老菊花天。為客問君何好，愛水光、山色爭妍。經行處，旗亭酤酒，曾記屋東偏。噫其，吾甚矣，不漸蹇拙，欲鬥嬋娟。辦輕輿短艇，強載衰顏。人道郴陽無雁，奈情鍾、藕斷絲聯。須相憶，新詩賦就，時復寄吳箋。
清平樂
作者：黃機（宋）

西風獵獵。又是登高節。一片情懷無處說。秋滿江頭紅葉。誰憐鬢影淒涼。新來更點吳霜。孤負萸囊菊盞，年年客裡重陽。
謁金門
作者：黃機（宋）

秋向晚。秋晚蕙根猶暖。碧染羅裙湘水淺。羞紅微到臉。窣窣繡簾圍遍。月薄霜明庭院。妝罷寶奩慵不掩。無風香自滿。
木蘭花慢
作者：黃機（宋）

づ文王前子，自不與、世人同。況地望既華，天資更偉，雲驥行空。年少才名蜚動，泛星槎、曾到廣寒宮。桂子香濃秋月，桃花浪暖春風。神仙之說朦朧。鉛與汞、亦何功。政磐石規模，維城事業，倚重周宗。休要碧油紅旆，趁黑頭、時節做三公。堂上雙親未老，穩看金紫重重。
滿江紅
作者：嚴羽（宋）

日近觚稜，秋漸滿、蓬萊雙闕。正錢塘江上，潮頭如雪。把酒送君天上去，瓊裾玉佩鵷鴻列。丈夫兒、富貴等浮雲，看名節。天下事，吾能說。今老矣，空凝絕。對西風慷慨，唾壺歌缺。不灑世間兒女淚，難堪親友中年別。問相思、他日鏡中看，蕭蕭發。
沁園春
作者：嚴羽（宋）

問訊溪莊，景如之何，吾為平章。自月湖不見，江山零落，驪塘去後，煙月淒涼。有老先生，如梅峰者，健筆縱橫為發揚。還添得，石屏詩句，一段風光。主人雅興徜徉。每攜客臨流泛羽觴。想歸來松菊，小煩管領，同盟鷗鷺，未許相忘。我道其間，如斯人物，只合盛之白玉堂。還須把，扁舟借我，散發滄浪。
賀新郎
作者：嚴仁（宋）

蘭芷湘東國。正愁予、一江紅葉，水程孤驛。欲寫瀟湘無限意，那得如椽彩筆。但滿眼、西風蕭瑟。我所思兮何處所，在鐔津、津上滄灣側。誰氏子，閬風客。閬風仙客才無敵。賦悲秋、抑揚頓挫，流籬沈鬱。百賦千詩朝復暮，解道波濤春力。憶共爾、乘槎吹笛。八表神遊吾夢見，渺洞庭、青草煙波隔。空悵望，楚天碧。
賀新郎
作者：嚴仁（宋）

碧浪搖春渚。浸虛簷、蒲萄滉漾，翠綃掀舞。委曲經過臺下路，載取落花東去。問花亦、漂流良苦。花不能言應有恨，恨十分、都被春風誤。同此恨，有飛絮。人生聚散元無據。盡憑闌、一尊相對，蘋州春暮。嫉色沖沖空悵望，淚盡世間兒女。君不見、千金求賦。飛燕婕妤今何在，看黏雲、江影傷千古。流不去，斷魂處。
賀新郎
作者：嚴仁（宋）

說到城南杜。盡風流、至今人號，去天尺五。家世聯翩蒼玉佩，自有文章機杼。看鸞鳳、九霄軒翥。文陣堂堂新得雋，正少年、壯氣虹霓吐。拈彩筆，月城去。出關相送梅千樹。雪連空、馬蹄特特，曉寒人度。帝裡春濃花似海，催入明光奏賦。須快展、亨衢闊步。隨世功名真漫浪，要平生、所學期無負。須記得，別時語。
歸朝歡
作者：嚴仁（宋）

五月人間揮汗雨。離恨一襟何處去。雙溪樓下碧千尋，雙溪樓上匏尊舉。晚涼生綠樹。漁燈幾點依洲渚。莫狂歌，潭空月淨，慘慘瘦蛟舞。變化往來無定所。求劍刻舟應笑汝。只今誰是晉司空，鬥牛奕奕紅光吐。我來空弔古，與君同記憑闌語。問滄波，乘槎此去，流到天河否。
歸朝歡
作者：嚴仁（宋）

雲表金莖珠璀璨。當日投懷驚玉燕。文章議論壓西廱，風流姓字翔東觀。紫皇嗟見晚。祥麟五色留金殿。大江西，銅章墨綬，暫爾煩君綰。十二金釵扶玉盞。錦瑟摐摐隨急管。獸爐煙動彩雲高，秋聲拍碎紅牙板。趣君歸翰苑。萊衣煥爛潘輿穩。任方瞳，從今看到，弱水波清淺。
歸朝歡
作者：嚴仁（宋）

朱戶綠窗深窈窕。閃閃華旗紅幹小。相逢斜柳絆輕舟，渚香不斷蘋花老。西風吹夢草。題詩未了還驚覺。獨傷心，淒涼故館，月過西樓悄。樓外斜河低浸鬥。夜已如何夜將曉。心期欲寄赤鱗魚，秋雲不動秋江渺。相思千里道。多情直被無情惱。玉臺前，請君試看，華髮添多少。
水龍吟
作者：嚴仁（宋）

翼然新榜高亭，翰林鐵畫燕公手。滁陽盛事，何人重繼，湟川太守。太守謂誰，文章的派，醉翁賢胃。對千峰削翠，雙溪注玉，端不減、琅琊秀。坐嘯清香畫戟，聽丁丁、滴花晴漏。棠陰晝寂，細賡賓客，竹枝楊柳。只恐明朝，綈封趣覲，未容借寇。盡江山識賞，鹽梅事業，煥青氈舊。
水龍吟
作者：嚴仁（宋）

飈車飛上蓬萊，不須更跨琴高鯉。砉然長嘯，天風澒洞，雲濤無際。我欲乘桴，從茲浮海，約任公子。辦虹竿千丈，犗鉤五十，親點對、連鰲餌。誰榜佳名空翠。紫陽仙、去騎箕尾。銀鉤鐵畫，龍拿鳳翥，留人間世。更憶東山，哀箏一曲，灑沾襟淚。到而今，幸有高亭遺愛，寓甘棠意。
水龍吟
作者：嚴仁（宋）

城頭傑觀崢嶸，重闌下瞰蒼龍脊。鏤珉盤礎，雕檀竦楶，玲瓏金碧。華子岡頭，麻源谷口，神仙窟宅。道至今清夜，月明風冷，常隱隱、聞笙笛。翠壁煙霞縹緲，更寒泉、飛空千尺。數峰江上，孤舟天際，夕陽紅溼。抖擻征塵，浩然長嘯，跨青鸞翼。向鳳崗西望，遙釃斗酒，酹文章伯。
水調歌頭
作者：嚴仁（宋）

慘淡望京闕，慷慨夢天山。引杯中夜看劍，壯氣刷幽燕。鼉鼓滿天催曙，畫角連雲嘯月，吹斷戍瓶煙。犀角赤兔馬，虎帳綠熊氈。仗漢節，伸大義，伐可汗。青冥更下斧鉞，赤子要君安。鐵騎千群觀獵，宮樣十眉環座，礕礰聽鳴弦。莫厭兜鍪冷，歸去又貂蟬。
木蘭花慢
作者：嚴仁（宋）

東風吹霧雨，更吹起、夾衣寒。正莽莽叢林，潭潭伐鼓，鬱郁焚蘭。闌干曲、多少意，看青煙如篆繞溪灣。桑柘綠陰猶薄，杏桃紅雨初翻。飛花片片走潺湲。問何日西還。嘆擾擾人生，紛紛離合，渺渺悲歡。想雲軿、何處也，對芳時、應只在人間。惆悵回紋錦字，斷腸斜日雲山。
蝶戀花
作者：嚴仁（宋）

傑閣青紅天半倚。萬里歸舟，更近闌干艤。木落山寒鳧雁起。一聲漁笛滄洲尾。千古文章黃太史。捫蝨高風，長照冰壺裡。何以薦君秋菊蕊。癯瓢為酌西江水。
蝶戀花
作者：嚴仁（宋）

院靜日長花氣暖。一簇嬌紅，得見春深淺。風送生香來近遠。笑聲只在鞦韆畔。目力未窮腸已斷。一寸芳心，更逐遊絲亂。朱戶對開簾卷半。日斜江上春風晚。
鷓鴣天
作者：嚴仁（宋）

一徑蕭條落葉深。離腸悽斷月明砧。徵鴻送恨連雲起，促織驚秋傍砌吟。風悄悄，夜沈沈。鴛機坐冷曉霜侵。挑成錦字心相向，未必君心似妾心。
鷓鴣天
作者：嚴仁（宋）

多病春來事事慵。偶因撲蝶到庭中。落紅萬疊花經雨，斜碧千條柳因風。深院宇，小簾櫳。幾年離別恰相逢。擎觴未飲心先醉，為有春愁似酒濃。
鷓鴣天
作者：嚴仁（宋）

行盡春山春事空。別愁離恨滿江東。三更鼓潤官樓雨，五夜燈殘客舍風。寒淡淡，曉朧朧。黃雞催斷丑時鍾。紫騮嚼勒金銜響，衝破飛花一道紅。
鷓鴣天
作者：嚴仁（宋）

一曲危絃斷客腸。津橋捩柂轉牙檣。江心雲帶蒲帆重，樓上風吹粉淚香。瑤草碧，柳芽黃。載將離恨過瀟湘。請君看取東流水，方識人間別意長。
鷓鴣天
作者：嚴仁（宋）

病去那知春事深。流鶯喚起惜春心。桐舒碧葉慳三寸，柳引金絲可一尋。憐繡閣，對雲岑。苦無多力懶登臨。翠羅衫底寒猶在，弱骨難支瘦不禁。
鷓鴣天
作者：嚴仁（宋）

高杏酣酣出短牆。垂楊嫋嫋蘸池塘。文鴛藉草眠春晝，金鯽吹波弄夕陽。閒倚鏡，理明妝。自翻銀葉炷衙香。鳴鞭已過青樓曲，不是劉郎定阮郎。
鷓鴣天
作者：嚴仁（宋）

公子詩成著錦袍。王家桃葉舊妖嬈。檀槽摐急斜金雁，彩袖翩躚□翠翹。瀋水過，懶重燒。十分濃醉十分嬌。復羅帳裡春寒少，只恐香酥拍漸消。
玉樓春
作者：嚴仁（宋）

春風只在園西畔。薺菜花繁胡蝶亂。冰池晴綠照還空，香徑落紅吹已斷。意長翻恨遊絲短。盡日相思羅帶緩。寶奩明月不欺人，明日歸來君試看。
阮郎歸
作者：嚴仁（宋）

鰓花輕拂紫綿香。瓊杯初暖妝。貪憑雕檻看鴛鴦。無心上繡床。風絮亂。恣輕狂。惱人依舊忙。夢隨殘雨下高唐。悠悠春夢長。
婆羅門引
作者：嚴仁（宋）

花明柳暗，一天春色繞朱樓。斷鴻聲喚人愁。欲問歸鴻何處，身世自悠悠。正東風留滯，楚尾吳頭。追思舊遊。嘆雙鬢、颯驚秋。可惜等閒孤了，酒令花籌。斷絃難續，謾題詩、分付水東流。流不到、蓬島瀛洲。